Olga Seeberg

Olga Elisabeth Seeberg (født 1. august 1859 i Drammen, død 16. februar 1943 i Klampenborg) var en norsk kunstmaler og kunstpedagog.

Liv og virke  
Olga Seeberg var i 1886–1887 elev ved Den kongelige Tegneskole i Kristiania. Hun underviste en periode i Kristiania, blant annet i maling på porselen, tre og silke, og i lærarbeider, i tegning, skjæring og brenning i tre samt etsing i metall.
Deretter reiste hun til Danmark. Omkring 1893 var hun elev ved Marie Luplau og Emilie Mundts tegneskole i København. I 1894–1896 studerte hun ved Akademiets kunstskole for kvinder under Viggo Johansen. I 1890-årene var hun også elev av Georg Achen i København. I samme periode ga hun undervisning i tegning og maling, tidvis sammen med navnesøsteren Olga Hastrup.

Hun gjennomførte flere studiereiser, med opphold i Dresden, Italia og Frankrike. Fra 1916 var hun bosatt i København.

I 1893 fikk Seeberg sin utstillingsdebut på Charlottenborg, hvor hun siden deltok flere ganger. Hun holdt flere separatutstillinger i Kristiania, og ved Drammen Kunstforening i 1909 og 1916, i tillegg til at hun ble hedret med en minneutstilling samme sted i 1948. Hun deltok også ved Høstutstillingen en rekke ganger – første gang i 1898 – samt ved en rekke kollektivutstillinger i Sverige og Danmark, blant annet ved Stockholmsutstillingen i 1904.

Seebergs kunstneriske uttrykk er preget av naturalismen, med en viss forenkling i den senere delen av hennes produksjon. Hun utførte en rekke blomsterbilder, landskapsmalerier og portretter. «Kone med hvit halsduk (ca. 1893–1894) regnes som hennes viktigste arbeid, sammen med «Portræt af Operasanger Vilhelm Herold», som har fått en plass i Bornholms Museum. Ved Foraarsudstillingen i 1900 vekket hennes «Pigen i kjøkkenet» oppmerksomhet.

Familie 
Olga Seeberg var datter av kjøpmann Jonas Schriver Seeberg og Carlowna Christensen. Hun forble ugift.

Stipender, reiser og utenlandsopphold 
 1887: Enkedronning Josephines legat
 1887: Hielmstierne Rosencrones legat
 ca. 1887–1888: Studieopphold i Dresden
 1893–1904: Opphold i København
 Studiereiser til Frankrike og Italia

Referanser

Kilder 
 
 

Norske malere
Norske pedagoger
Personer fra Drammen kommune